移守江西先寄潘延之節推
作者：曾鞏
朝代：宋

paragraphs: 憶昔江西別子時，我初折腰五斗粟。
南北相望十八年，俯仰飛光如轉燭。
子遺萬事遂恬曠，我繫一官尚局促。
早衰膽氣自然薄，多病顛毛那更綠。
人情畦畛阻肝膈，世路風波悸心目。
每嗟太守兩朱輪，寧及田家一黄犢。
幸逢懷紱入斗牛，喜得披山收寶玉。
薄材頑鈍待磨琢，舊學搶攘期反覆。
雲鴻可近眼先明，野鹿尚縻顔自忸。
長鬚幸未阻誨存，下榻應容拜臨辱。